**Thema:** Dydd Santes Dwynwen (2)

Cariad

Mae Ppt wedi ei baratoi i gyd-fynd â’r gwasanaeth ond nid oes rhaid ei ddefnyddio. Cofiwch addasu’r iaith i siwtio’ch ardal/plant.

**Sleid 1: Teitl – Cariad**

Mae gwir gariad yn bwysig iawn, iawn. Mae’n bywydau ni i gyd yn well os oes rhywun yn ein caru - tad, mam, tad-cu/taid, nain/mam-gu, brawd, chwaer ...neu bwy bynnag. Mae gwir gariad yn gallu newid bywydau.

**Sleid 2: Cliciwch dair gwaith \*, \*\*, a \*\*\***

* Mae’r Beibl yn dysgu bod tri math o gariad – ‘eros’, ‘phileo’ ac ‘agape’.

Eros\* yw cariad rhamantus (saib),

Phileo\*\* yw cariad at frawd, chwaer, ffrind neu aelod o’r teulu (saib)\*

Ac agape\*\*\* yw cariad sy’n cynnwys aberth. Agape yw’r math o gariad sy’n cael ei ddisgrifio yn yr adnodau sy’n dilyn, cariad sy’n rhoi eraill yn gyntaf.

**Sleidiau 3, 4, 5, 6, 7, 8, 9: Yr adnodau isod**

*3Mae cariad yn amyneddgar. Mae cariad yn garedig. (saib)*

*4Dydy cariad ddim yn cenfigennu, ddim yn brolio’i hun, nac yn llawn ohono’i hun. (saib)*

*5Dydy cariad ddim yn gwneud pethau anweddus, nag yn mynnu ei ffordd ei hun drwy’r adeg.(saib)*

*6Dydy e ddim yn digio a phwdu, ac mae’n fodlon anghofio pan mae rhywun wedi gwneud cam. (saib)*

*7Dydy cariad ddim yn mwynhau gweld drygioni — beth sy’n ei wneud e’n llawen ydy’r gwir. (saib)*

*8Mae cariad bob amser yn amddiffyn; mae bob amser yn credu; bob amser yn gobeithio; bob amser yn dal ati. (saib)*

*9 Fydd cariad byth yn chwalu. (1 Corinthiaid 13)*

**Sleid 10: Dwynwen**

* Mae diwrnod Santes Dwynwen yn cael ei ddathlu ar y 25ain o Ionawr yng Nghymru. Mae’n ddiwrnod i gofio am Dwynwen – nawddsant cyfeillgarwch a chariad.
* Cwympodd Dwynwen mewn cariad â Maelon Dafodrill, ond yn anffodus, roedd ei thad eisoes wedi trefnu iddi briodi rhywun arall. Fe wylltiodd Maelon am iddi ddewis ufuddhau i’w thad. Fe feiodd Dwynwen am y sefyllfa, ei thresio a’i gadael.
* Ffodd Dwynwen i'r goedwig, lle gweddïodd ar i Dduw ei rhyddhau o'i theimladau am Maelon. Wedi iddi gysgu, ymddangosodd angel yn cario diod melys wedi'i baratoi er mwyn iddi anghofio am Maelon, ac i'w droi ef yn dalp o ia/rew.
* Yna, yn ôl y chwedl, rhoddodd Duw dri dymuniad i Dwynwen. Yn gyntaf, gofynnodd hi am ddadmer/ddadleth Maelon; yn ail, y byddai Duw yn ateb gobeithion a breuddwydion gwir gariadon; ac yn drydydd, na fyddai hi byth yn priodi.
* Cafodd y tri dymuniad eu gwireddu, ac fel arwydd o'i diolch penderfynodd Dwynwen wasanaethu Duw am weddill ei bywyd.
* Dydy hanes Dwynwen ddim yn rhamantus nac yn hanes hapus chwaith. Does yna ddim cariad go iawn yn yr hanes. Fe glywon ni ar y dechrau fod cariad go iawn yn arbennig. Mae’n hawdd iawn i ddweud y geiriau, “ Dw i’n dy garu di”, ond dydy geiriau’n werth fawr o ddim ar eu pennau eu hunain. Rhaid cael gweithredoedd. Be dŷn ni’n wneud sy’n profi os ydyn ni’n caru go iawn.

**Sleid 11:** **gofalu am blentyn sâl/tost**

* Po fwyaf o gariad dŷn ni’n dderbyn yr hawsaf yw e i ni ddangos cariad at eraill. Mae’r rhan fwyaf ohonon ni yn lwcus iawn. Mae dad neu mam yn fodlon aros lan drwy’r nos i ofalu amdanon ni pan dŷn ni’n sâl. Mae nhw’n fodlon golchi a smwddio’n dillad ni, sefyll yn y glaw i aros amdanon ni neu aros lan nes down ni adre’n saff. Mae nhw yna i’n cysuro ni, i wenu arnon ni ac i roi ffrae/row/stŵr i ni pan dŷn ni’n gwneud pethau dwl.
* Mae’n bwysig i ni ddeall fod cariad yn fwy na theimladau rhamantus, ac yn fwy na geiriau. Mae cariad yn weithredol, mae cariad go iawn yn **gwneud** pethau –

**Sleid 12:**

Yn ôl y Beibl, *Y cariad mwya all unrhyw un ei ddangos ydy bod yn fodlon marw dros ei ffrindiau. (Ioan 15:13)*

**Gweddïwn:**

Ein Tad, Diolchwn am bawb sy’n ein caru ni. Diolchwn fod cariad yn fwy nag emosiwn, yn fwy na rhoddion ac yn fwy geiriau. Helpa ni i gofio fod gwir gariad yn gryf ac yn gadarn. Helpa ni i gofio fod gwir gariad i’w weld mewn gweithredoedd ac nid mewn geiriau gwag. Diolchwn mai Ti sydd wedi dangos beth yw gwir gariad i’r byd, drwy i dy Fab Iesu Grist farw ar y groes dros bob un. Helpa ni i ddangos cariad at eraill drwy ein gweithredoedd. Amen.